**UNIVERZITA MATEJA BELA V BANSKEJ BYSTRICI**

**PEDAGOGICKÁ FAKULTA**

**HISTORICKÉ SÚVISLOSTI DETSKÝCH PRÁV**

Seminárna práca

Bc. Alexandra Dobrovodská

Mgr., I.ročník externá forma

**Historické súvislosti detských práv.**

 Len nedávno bolo absurdné hovoriť o právach dieťaťa. Myšlienka o detských právach sa najskôr objavila v podobe deklarácii. Tieto deklarácie však nemali žiadnu právnu záväznosť. Viacero autorov považuje práve 20.storočie za storočie detských práv.

Práva detí sú ešte aj dnes pomerne vážnou sociálnou otázkou . Tak ako koncept detstva, tak aj dejiny práv detí boli formované zmenami hospodárskych, kultúrnych, sociálnych ale aj politických zmien. Genéza vývoja detských práv prebiehala v troch obdobiach a to pred industrializáciou, priemyselné obdobie a od polovice 20.storočia až po súčasnosť (Kosher, Hanita (et al.)2016 ).

**Obdobie pred industrializáciou**

V 16. storočí ( pred industriálne obdobie), neexistovalo detstvo ako koncepcia jedinečného alebo odlišného obdobia v živote dieťaťa. Väčšinu detí starších ako šesť rokov, považovali za tzv. „malých dospelých“ čo znamenalo, že deti boli majetkom svojich rodičov a museli pracovať ako dospelí. Detská práca bola v období pred industrializáciou rozšíreným fenoménom a deti boli súčasťou hospodárskeho systému na celom svete ((Kosher, Hanita (et al.)2016 ).

 Otcovia mali neobmedzenú moc nad svojimi deťmi a mohli s nimi zaobchádzať ako chceli, pričom telesné tresty v tejto dobe boli súčasťou výchovy. V počiatočnej dobe modernizácie bola veľmi bežná detská úmrtnosť. V priemere jedno zo štyroch detí, zomrelo ešte pred dovŕšením jedného roku. Mnoho historikov tvrdí, že príčinou úmrtnosti bola emocionálna vzdialenosť rodičov od svojich detí. Rodičia vraj potláčali svoje city k deťom preto, aby sa vyhli emočnému pripútaniu sa . Tým, že vzťah medzi rodičom a dieťaťom nebol optimálny, rodičia mohli byť k svojim deťom krutý, nedôverčivý, čo viedlo k vážnemu zneužívaniu až zanedbávaniu. Chudobný stav spoločnosti vytvoril situáciu kedy deti boli predávané do otrokárstva a považovali ich za nevyčerpateľné, neviditeľné v očiach spoločnosti (deMause 1974; Hart 1991; Stone 1977).

 Kolektív autorov (Longauer, Selická, Vanková, 2006, s. 25), sa tiež vyjadrili k tejto problematike úmrtností detí takto: „...*V podstate môžeme konštatovať, že od praveku po celý starovek ľudia v najširších vrstvách obyvateľstva mali k narodenému dieťaťu asi taký postoj a prijali ich asi tak, ako prijímajú ľudia dnes sotva počaté dieťa. K usmrteniu narodeného dieťaťa mali postoj podobný postoju dnešnej spoločnosti k umelému prerušeniu tehotenstva a usmrtenie dieťaťa sa nepovažovalo za vraždu.“*

Podľa J. Dunovského ( 1995 ) Rímsky zákon z roku 374, stanovil zabitie dieťaťa za vraždu a dieťa získalo postavenie samostatnej ľudskej bytosti.

**Priemyselné obdobie až súčasnosť**

Technologické a sociometrické zmeny, priniesli prelom v konceptualizácii detstva. Deti začali vnímať ako ohrozené vplyvom a podmienkami prisťahovalectva, urbanizácie a neskôr neželaným spávaním = vojnami. Toto prinieslo novú agendu v súvislosti s detským statusom a postupne začali vznikať nové myšlienky o ochrane detí a ich právach ((Kosher, Hanita (et al.)2016 ).

V. Longauer et a. (2006) konštatujú, že cirkev sa už od samého začiatku snažila postarať o nechcené deti, hlavne deti nemanželské a to budovaním útulkov, sirotincov, ale aj špeciálnych miest, kde mohli hlavne slobodné matky odložiť svoje nechcené dieťa a zveriť ho do výchovy cirkvi. Prvý útulok pre nájdené/nechcené detí bol zriadený pravdepodobne v Carihrade už v roku 335.

Až do 19.storočia boli deti po celom svete povinné prispievať do spoločnosti už spomínanou prácou v továrňach. Pojmy ako vzdelávanie, škola, osobné práva, boli zriedkavé alebo neexistovali. Od polovice 18. storočia, teda od vlády cisárovnej Márie Terézie, majú deti u nás na našom území povinnú školskú dochádzku. V dobe osvietenstva sa dieťa, hlavne jeho potreba šťastného detstva, stáva jednou z kľúčových otázok filozofických úvah. Množstvo pokrokových myšlienok v prospech dieťaťa a detstva následne vyústilo do tvorby rôznych systémov sociálnej a zdravotnej starostlivosti.

V zahraničnej  literatúre sa často vyskytuje meno Eglatyne Jebb. Včasné európske názory na to, čo by bolo teraz uznané ako práva detí, zdôrazňovali potrebu ochrany detí a ich miesto v rodinách a školách a nie na pracovisku. Tieto myšlienky boli aktuálne počas 19.storočia, kedy sa spomína napr. reforma detskej práce, ktorá je spojená s už spomínaným menom Eglatyne Jebb .Eglatyne Jebb, bola Britskou sociálnou reformátorkou a zakladateľkou organizácie „Save the children.“ Bola to prvá globálna charta ktorá bola zameraná na deti.

**Legislatíva a práva dieťaťa**

Následnú genézu vývoja starostlivosti o deti podrobne rozpracovali J. Dunovský (1995), M. Oláh a J. Roháč (2008). Na konci 19. Storočia najmä vo vyspelejších krajinách dochádza k zákazu detskej práce. V Rakúsku bola práca detí mladších ako štrnásť rokov zakázaná od roku 1855. Pre deti znamená toto storočie nielen začiatok dlhotrvajúceho boja za spoznávanie detských potrieb, ale súčasne sa formujú požiadavky dieťaťa ktoré sa zameriavajú na primeraný rozvoj jeho schopností a síl, ktoré sú neskôr deklarované ako práva dieťaťa. V Uhorsku, teda aj na území Slovenska platilo už od 16. storočia obyčajové právo. V roku 1811 bol však v Rakúsko-Uhorsku prijatý tzv. Všeobecný Rakúsky zákonník. Tento zákonník upravil právne postavenie detí, zaviedol inštitút manželských a nemanželských detí, čím nielen implicitne kodifikoval diskrimináciu detí splodených mimo manželstva, ale súčasne legalizoval inštitúciu poručníctva. V tomto období je dôležitý aj vznik pediatrie ako samostatného vedného odboru medicíny a pedológie, tzv. náuky o dieťati.

V 20.storočí pokračuje demokratizácia rodiny, ktorá sa stáva malou spoločenskou jednotkou. Celé toto storočie sa považuje za storočie „boja“ o úplnú právnu subjektivitu dieťaťa a uznanie jeho práv. V tomto období sa prijalo niekoľko zákonov, ktoré sa týkali sociálnoprávnej ochrany detí ( Dvoran 1972).

Veľmi dôležitou etapou vo vývoji ochrany detí, je vývoj spolupráce medzi krajinami. Ako som už spomínala, 20.storočie sa považuje za storočie „boja“ o ľudské ale aj detské práva po celom svete, na čo mali vplyv dôsledky prvej a druhej svetovej vojny a nacistickej genocídy. Utrpenie ľudí počas prvej a druhej svetovej vojny podnietilo hlavne Európske národy ale aj ostatné, aby sa spojili v boji za celosvetový a trvalý mier s  cieľom, aby už nikdy neporušovali ľudské práva.

V roku 1945 bola v San Franciscu vytvorená *„Organizácia Spojených Národov“, United* *Nations Organisation* (ďalej uvádzaná pod skratkou OSN ), kde vtedajšie Československo patrilo k zakladateľom. OSN malo na začiatku 51 členských štátov, v súčasnosti ich má 191. OSN vypracovala dokument, zvaný „*Charta OSN“* (platná od 24. októbra 1945, podpísalo ju 50 krajín) a bola vyznaním viery v človeka, v jeho tolerantnosť a dôstojnosť a mala zabrániť vojnovým konfliktom. V roku 1948 OSN upravila a spresnila práva vyjadrené v Charte OSN a prijala „*Všeobecnú deklaráciu ľudských práv*.“ OSN definovala ľudské práva ako podmienky života, ktoré človeku umožňujú vývoj, využitie svojej inteligencie a schopností na uspokojenie vnútorných potrieb. Všeobecná deklarácia ľudských práv (1948) obsahuje 30 článkov, ktoré v sebe zahŕňajú občianske, ekonomické, politické, sociálne a kultúrne práva pre všetkých, ktoré sú: neodňateľné, nescudziteľné, nepremlčateľné a nezrušiteľné. Na rozdiel od dospelých, dieťa nedokáže respektíve nevie svoje práva uplatňovať a vyžadovať a tak svetoví predstavitelia pristúpili k prijatiu osobitných legislatívnych krokov, čoho výsledkom bolo prijatie „*Dohovoru o právach dieťaťa.“* Vychádza z dvoch dôležitých medzinárodných dokumentov a to : *Všeobecnej deklarácie ľudských práv (1948) a Deklarácie práv dieťaťa (1959).*

Postupný vývoj a uznanie dieťaťa ako právny subjekt, podrobnejšie rozpracoval autor J. Dunovský (1995), ktorý považuje tzv. „*Ženevskú deklaráciu práv dieťaťa“* za prvý Medzinárodný dokument, ktorý sa týka právneho postavenia dieťaťa v spoločnosti. Ženevská deklarácia práv dieťaťa bola prijatá Spoločnosťou (Liga) národov v roku 1924. Na základe dlhodobého pozorovania dieťaťa a jeho typických potrieb, vznikol výsledok v podobe Deklarácie a jej základná myšlienka hovorí o tom, že ľudstvo má povinnosť dať deťom všetko čo má. Okrem toho vyjadrovala zásadný nesúhlas spojený s diskrimináciou, účasťou detí vo vojnách, vykorisťovaní a v otroctve. Svojimi analýzami poskytovala informácie o deťoch vo svete. Deklarácia sa stala akousi centrálou pre zásadnú zmenu v správaní sa k dieťaťu, žiaľ až po druhej svetovej vojne (Dunovský (1995).

Boj o zmenu vyvrcholil začiatkom 50-tych rokov 20. storočia, keď vznikla (11. decembra 1946) polovládna inštitúcia UNESCO- Detský fond spojených národov. Táto inštitúcia od svojho vzniku až dodnes spolupracuje s vládnymi, mimovládnymi a rôznymi agentúrami OSN a spoločne ochraňujú práva detí (Dunovský (1995).

*„Detský fond UNICEF vznikol na pomoc deťom, ktoré zasiahla druhá svetová vojna. Neskôr sa jeho pôsobnosť rozšírila a dnes pomáha najviac ohrozený a zraniteľným deťom na celom svete. V rámci rozvojovej aj humanitárnej pomoci sa stará o prežitie a rozvoj detí, propaguje ich práva a upozorňuje na ich dodržiavanie“* (dostupné na stránke: <http://www.unicef.sk/sk/o-unicefe/>).

Unicef presadila novú medzinárodnú právnu formu- Deklaráciu práv dieťaťa, ktorá vychádza z už spomínanej idey, že dieťa má od ľudstva dostať všetko čo potrebuje. Obsahuje 10 morálnych princípov, ktoré by mali dodržiavať všetky zmluvné krajiny a štáty:

 1. právo na rovnosť bez rozdielu rasy, náboženstva, pôvodu a postavenia;

2. právo na zdravý duševný a telesný vývoj

 3. právo na meno a štátnu príslušnosť

4. právo na výživu, bývanie a zdravotnícke služby

5. právo na zvláštnu opateru pri telesnom, duševnom alebo sociálnom postihnutí

 6. právo na lásku, porozumenie a starostlivosť

 7. právo na bezplatné vzdelávanie, hru a zotavenie

8. právo na prednostnú ochranu a pomoc

9. právo na ochranu pred zanedbávaním, krutosťou a využívaním

10. právo na ochranu pred diskrimináciou a na výchovu v duchu znášanlivosti, mieru a bratstva (Valné zhromaždenie OSN, 1959).

Dohovor vymedzuje práva detí v 54-och článkoch a vymedzuje základné ľudské práva detí kdekoľvek na svete:

 1. právo na prežitie

2. právo na rozvoj

3. právo na ochranu pred škodlivými vplyvmi, týraním a zneužívaním

 4. právo na účasť na rodinnom, kultúrnom a sociálnom živote

V súvislosti s Dohovorom V. Longauer et al. uvádzajú komentár: „*Uvedené zásady dieťaťa vyplývajú z potrieb dieťaťa pre zabezpečenie jeho plnohodnotného vývinu a rozvoja osobnosti. Zásady sú sformulované tak, aby vylúčili akýkoľvek prejav diskriminácie dieťaťa, ktoré pochádza z akéhokoľvek geografického, národného alebo sociálneho prostredia. Dieťa má mať zvláštnu ochranu, aby mu bolo umožnené sa v zdraví vyvíjať telesne, duševne, mravne i sociálne. To znamená, aj neustále vytváranie podmienok výhodného sociálneho zabezpečenia pomocou rodiny a školy. Dieťa má všeobecný nárok na získanie vzdelania ako predpokladu pre zabezpečenie samostatného života, pre založenie si budúcej vlastnej rodiny. Vzdelanie má mimoriadny význam pre minimalizovanie závislosti na sociálnu pomoc od štátu a iných inštitúcií a organizácii“* (2006, s. 18).

Smutné je, že aj keď existujú medzinárodné dokumenty podpísané mnohými krajinami, sú prípady kedy sú deti týrané, zneužívané a porušujú sa ich práva. Aj ja som sa stretla s prípadom kedy samotný rodičia dieťaťa, porušovali jeho práva. Každodenná realita je bohužiaľ iná a k tejto myšlienke pripájam ešte jednu výstižnú citáciu: *„Napriek komplexnému rámcu nástrojov, noriem a záväzkov týkajúcich sa práv dieťaťa a prvotného pokroku pri dosahovaní dohodnutých cieľov pre milióny detí je každodenná realita v ostrom rozpore s uvedenými záväzkami a cieľmi: deti stále čelia vážnym hrozbám, ktoré ohrozujú ich prežitie, chýbajú im možnosti na kvalitné vzdelanie, riadnu zdravotnú a sociálnu starostlivosť; sú obeťami najhorších foriem detskej práce, sexuálneho využívania a zneužívania, chorôb, ozbrojených konfliktov a rôznych foriem násilia; sú nútené do manželstiev v útlom detstve a musia sa podrobovať škodlivým tradičným zvyklostiam. Deti zo zraniteľných skupín alebo deti v obzvlášť zložitých podmienkach čelia osobitným rizikám a sú vystavené diskriminácii, vytláčaniu na okraj či vylúčeniu zo spoločnosti. Dievčatá čelia osobitným rizikám a vyžadujú si zvýšenú pozornosť.“* (Usmernenia EÚ pre presadzovanie a ochranu práv dieťaťa, 2007, s. 1, dostupné na internete: <http://www.consilium.europa.eu/uedocs/cmsUpload/16031.sk07.pdf>).

**Použitá literatúra**

DUNOVSKÝ, Jiří – DYTRYCH, Zdeněk – MATĚJČEK, Zdeněk: 1995. Týrané, zneužívané a zanedbávané dítě. Praha: Grada Publishing, 248 s. ISBN 807169-192-5.

DVORAN, Emil: 1972. Sociálno-právna ochrana detí a mládeže. Vysokoškolské skriptá. Bratislava: FF UK, 138 s. ISBN 85-464-72.

History of children rights [online].[cit. 4.01.2018]. Dostupné na: <http://www.childrensrightswales.org.uk/history-of-children-rights.aspx>.

KOSHER, Hanita, BEN-ARIEH, Asher, HENDELSMAN, Yael: 2016. Children's Rights and Social Work. Springer International Publishing, 75 s. ISBN 978-3-319-43918-1

LONGAUER, Viliam – SELICKÁ, Denisa – VANKOVÁ, Katarína: 2006. Vybrané kapitoly zo sociálno-právnej ochrany. Nitra: Fakulta sociálnych vied a zdravotníctva Univerzity Konštantína filozofa v Nitre, 103 s. ISBN 80-8050-966-2.